Koeberg kry ses nuwe stoomketelsDie stoomketel (Foto: Eskom, Twitter) Die eerste van die langverwagte ses nuwe stoomketels vir Eskom se Koeberg-kernkragsentrale is Dinsdag afgelewer. Die ketels gaan die oorspronklike ketels wat sedert 1984 by Koeberg gebruik word, vervang. Die ketels weeg 380 ton elk en is omtrent 20 m lank. Die eerste drie ketels sal van Februarie tot Junie 2021 by Eenheid 1 van Koeberg geïnstalleer word. Die ander ketels sal tussen Januarie en Mei 2022 by Eenheid 2 geïnstalleer word. Die ketels weeg 380 ton elk (Foto: Verskaf) Die vervanging van die ketels is deel van ’n groter projek van sowat R20 miljard wat tien jaar gelede goedgekeur is om Koeberg se leeftyd met ŉ verdere 20 jaar te verleng. Die ketels word van Kaapstad-hawe na Koeberg vervoer en dit neem ongeveer 8 uur per ketel om die sowat 40 km af te lê. Die ou stoomketels sal by Koeberg uitmekaar gehaal word voor dit na ŉ nasionale kernafvalperseel vervoer sal word. Eskom het die versekering gegee dat die installering van die eenhede so min moontlik ontwrigting in kraglewering sal veroorsaak.